钦定古今图书集成/明伦汇编/氏族典/第094卷 > 《廖用贤尚友录》 > 苏则
## 钦定古今图书集成/明伦汇编/氏族典/第094卷 > 《廖用贤尚友录》 > 苏则

按《魏志苏则传》：“则字文师，扶风武功人也。起家为酒
泉太守，转安定武都。太祖征张鲁，徙为金城太守。西
平麹演叛，则勒兵讨之，演恐乞降。后武威三种胡寇
钞道路，则发兵救武威。演闻之，将步骑三千迎则，辞
来助军，而实欲为变，则诱与相见，因斩之。河西平，进
封都亭侯，征拜侍中，与董昭同寮，昭尝枕则膝卧，则”
推下之，曰：“苏则膝，非佞人枕也。”初，则及临菑侯植闻
魏氏代汉，皆发服悲哭。文帝闻植如此，而不闻则也。
帝在洛阳，尝从容言曰：“吾应天受禅，而闻有哭者，何
也？”则谓为见问，须髯悉张，欲正论以对。侍中傅巽掐
则曰：“不谓卿也。”于是乃止。黄初四年，左迁东平相，未
至，道病薨。子怡嗣。怡薨，无子，弟愉袭封。